ስፖርቱ የማገገሚያ ድጎማ እንዲያገኝ እየተሰራ መሆኑ ተገለጸ
የኮቪድ 19 ወረርሽኝ የዓለም ወቅታዊው ሁኔታ፤ የሰውን ልጅ ሁለንተናዊ እንቅስቃሴ፣ አስተሳሰብና ልማድ እንዲቀየር ምክንያት ሆኗል፡፡ በዚህ መንስኤነትም አካላዊና አእምሯዊ ጤናን ከመጠበቅና ከማዝናናት ባለፈ ከፍተኛ ገንዘብ የሚዘዋወርበት ስፖርትም በቀድሞ ቁመናው ላይ እንዳይገኝ ሆኗል፡፡ በዘርፉ በዓለም ደረጃ እአአ በ2011 ከተገኘው ገቢ በ45 በመቶ የላቀ ትርፍ ከሁለት ዓመታት በፊት መገኘቱን ወርልድ ኢኮኖሚክ ፎረም ያመላክታል፡፡ ይህ እአአ በ2018 የተገኘው 471ቢሊዮን ዶላር በዚህ ዓመት በእጅጉ ሊያድግ እንደሚችልም አመላካች ነበር፡፡ ይሁን እንጂ ባልተጠበቀ ሁኔታ ተከስቶ መላውን ዓለም ባዳረሰው የኮሮና ቫይረስ (ኮቪድ 19) ምክንያት እንቅስቃሴው ሊገታ ችሏል፡፡ እንደ ሌላው ዓለም ሁሉ የኢትዮጵያ ስፖርትም መዳከም አሳይቷል፡፡ በእንቅስቃሴው መገታት በስፖርተኞች፣ ክለቦች፣ ማሰልጠኛ ማዕከላት፣ አወዳዳሪዎችና ሌሎች ባለድርሻዎች መካከል የነበረው ሰንሰለት በቫይረሱ ተጠቅቷል፡፡ በጥቂት ውድድሮች ሽልማት በሚሊዮን የሚቆጠር ገንዘብና የውጭ ምንዛሪ ለሀገር ያስገኙ ከነበሩ አትሌቶች፤ ‹‹ነገ ያልፍልኛል›› በሚል እሳቤ ከኑሮ ጋር እስከሚታገሉት ጀማሪ ስፖርተኞች ድረስ የጉዳቱ ሰለባ ሆነዋል፡፡ ከአቅማቸው በላይ የሆኑትም ከበጎ ፈቃደኞች ተደጓሚ ሆነዋል፡፡ የስፖርት ማህበራትም ከውድድሮችና ስፖንሰሮች ማግኘት የሚገባቸውን ሳያገኙ ቀርተዋል፡፡ ይህንን አሳሳቢ ሁኔታ
ያጤነው የኢፌዴሪ ስፖርት
ኮሚሽንም ወረርሽኙ በዘርፉ
ላይ ያሳደረውን ጫና
በማመዛዘን እንዲሁም በተወሰነ
መልኩ የሚያገግምበትን ሁኔታ
ለማመቻቸት የሚረዳ ሥራ
በማከናወን ላይ ይገኛል፡፡
በጉዳዩ ላይ ለአዲስ
ዘመን ጋዜጣ ማብራሪያ
የሰጡት ምክትል ኮሚሽነር
ዱቤ ጂሎ፤ ከኮሮና
ቫይረስ ወረርሽኝ ጋር
በተያያዘ እንደ ንግድ ሁሉ ስፖርትም ጉዳት ያስተናገደ ዘርፍ መሆኑን ጠቁመዋል፡፡ ስፖርተኞች ቀድሞ የሚያገኙትን ገቢ ማግኘት ባለመቻላቸው፣ ክለቦች የመፍረስ አደጋ የተደቀነባቸው በመሆኑ መሰል ጉዳዮችን ከግምት በማስገባት ከመንግሥት ማገገሚያ የሚሆን የገንዘብ ድጋፍ እንዲለቀቅ ጥያቄ መቅረቡንም ይገልጻሉ፡፡ ኮሚሽኑ ለመንግሥት ያቀረበው
የዳሰሳ ጥናት ‹‹ኮሮና
ቫይረስ በስፖርቱ ልማት
ላይ ያሳደረው ተጽእኖ
የማገገሚያ ስልት›› የሚል
ሲሆን፤ ጥናቱ የተከናወነውም
የሌሎች ሀገራትን ተሞክሮ
በመቀመር ጭምር ነው፡፡
በዚህም እንግሊዝ፣ ናይጄሪያ፣
ኬንያ እና የመሳሰሉት
ሀገራት በወረርሽኙ ወቅት
ለማገገሚያ የተጠቀሙትን ስልት
ለመዳሰስ መሞከሩንም አመላክተዋል፡፡
የኢትዮጵያ ስፖርት ሕዝባዊ
መሠረት ያለው እንደመሆኑ
በስፖንሰርና በስታዲየም ገቢ
ከሚያገኙት ገንዘብ ባለፈ
ለከተማ ክለብ ስፖርተኞች
ደመወዝ የሚከፈለው ከሕዝብ
ከሚሰበሰበው ታክስ ነው፡፡
ይህም ማለት አብዛኛውን
ገንዘብ የሚሸፍነው መንግሥት
ነው፡፡ ከወቅቱ ነባራዊ
ሁኔታ ጋር በተያያዘ
ውድድሮችን ማካሄድ ባለመቻሉ
በዘርፉ ያለው  እንቅስቃሴ
አስቸጋሪ ሆኗል፡፡ ይህንን ጊዜ ለመሻገርም ከስፖርት ማህበራቱ ጋር በመተባበር ስትራቴጂ በመንደፍና ጥያቄውን ለመንግሥት በማቅረብ ኮሚሽኑ ምላሽ በመጠባበቅ ላይ ይገኛል እንደሚገኝ ጠቁመዋል፡፡ ጥናቱ ስፖርተኞች በምን መልክ ወደሥልጠናና ውድድር ይመለሱ፣ እንዴትስ ፈቃድ ይሰጣቸው የሚለውን በመነሻነት መያዙንም ነው ምክትል ኮሚሽነሩ የሚጠቅሱት:: እንደ ኮሚሽንም ሀገር አቀፍ የስፖርት ማህበራቱ መርሃ ግብራቸውን እንዲያቀርቡም መመሪያ ተላልፏል፡፡ በኢትዮጵያ ስፖርት የሚንቀሳቀሰው የገንዘብ መጠን በውል አይታወቅም፡፡ ይህም መሰል ጥናቶች ላይ ተጽእኖ ማሳደሩ አይቀርም፡፡ ነገር ግን እያንዳንዱ ፌዴሬሽን ይብዛም ይነስም በስፖንሰር የሚያገኙት ገቢ ይኖራል፤ ሆኖም በዓመት ይህን ያህል ይገኛል የሚለው በውል አይታወቅም፡፡ ለአብነት ያህል የአትሌቲክስ ፌዴሬሽን ኢንተርናሽናል እና የሀገር ውስጥ ስፖንሰሮች ቢኖሩትም ከወቅታዊው ሁኔታ ጋር በተያያዘ በትክክል ለማወቅ የሚቻልበት ሁኔታ አዳጋች ነው፡፡ ቢሆንም ቅድመ በግምቶችን በማስቀመጥ ጥናቱ መከናወኑንም ነው ምክትል ኮሚሽነሩ ያስረዱት፡፡ የኮሮና ወረርሽኝ የስፖርቱን
ዘርፍ ሙሉ በሙሉ
ጎድቷል፤ እንቅስቃሴዎችንና ውድድሮችን
ገድቧል፡፡ በስፖርተኞችና ሀገራትም
ላይ ኢኮኖሚያዊና ፖለቲካዊ
ችግሮችን አስከትሏል፤ ይህም
አደጋ ነው፡፡ ነገር
ግን ይህ ጊዜ
ያልፋል በሚል ተስፋ
ሁሉም በአንድነት እየተጠባበቀ
ይገኛል፡፡ መንግሥትም ሁኔታዎችን
በማገናዘብ ምላሽ ይሰጣል
የሚል ተስፋ አለ፤
ይህን ወቅት በመሻገርም
ስፖርቱን ወደነበረበት የስፖርት
ቤተሰቡም ወደ ተመልካችነቱ
የሚመለስበት ጊዜ ሩቅ
አይሆንም፡፡ በመሆኑም ይህንን
ጊዜ በጋራ ለማለፍ
ራስን ከቫይረሱ መጠበቅ
እንዲሁም የአካል ብቃት
እንቅስቃሴ በማድረግ እንዲቆዩም
ምክትል ኮሚሽነሩ መልዕክታቸውን
አስተላልፈዋል፡፡አዲስ ዘመን ሐምሌ 15/2012ብርሃን ፈይሳ